146. löggjafarþing 2016–2017.

Þingskjal 1070 — 560. mál.

Svar

samgöngu- og sveitarstjórnarráðherra við fyrirspurn
frá Elsu Láru Arnardóttur um aðgerðir fyrir
framkvæmdir við Vestfjarðaveg.

Fyrirspurnin hljóðar svo:

Hver er að mati ráðherra raunhæfur tímarammi fyrir eftirfarandi aðgerðir svo að hægt sé að hefja fyrirhugaðar framkvæmdir við Vestfjarðaveg nr. 60, þ.e.:

a.	breytingar á aðalskipulagi Reykhólasveitar og

b.	setningu laga?

Rétt er að taka fram að nauðsynlegar breytingar á aðalskipulagi Reykhólasveitar vegna fyrirhugaðra framkvæmda við Vestfjarðaveg um Gufudalssveit eru á forræði sveitarfélagsins. Hvorki ráðuneytið né Vegagerðin sem framkvæmdaraðili hafa beina aðkomu að þeirri vinnu. Ráðuneytið hefur þó fengið upplýsingar frá Vegagerðinni þess efnis að á vegum sveitar
félagsins sé hafinn undirbúningur að breytingu á aðalskipulagi. Fram hefur komið að skipu
lagsbreytingin, ásamt nauðsynlegum rannsóknum sem Vegagerðin þarf að leggja til, geti tekið um átta til tíu mánuði.

Sá tími sem tekur að undirbúa frumvarp til laga til framlagningar á Alþingi er mjög breyti
legur eftir efni frumvarps og umfangi. Til að gæði lagasetningar verði sem mest þarf að fylgja tilteknum verkferlum við undirbúninginn og tryggja fullnægjandi samráð við hagsmunaaðila á öllum stigum málsins. Sérstök lagasetning vegna þessara framkvæmda er ekki til skoðunar og því er ekki unnt að fullyrða um raunhæfan tímaramma fyrir slíka vinnu.